EUROPOS KOMISIJA Briuselis, 2022 05 20 JOIN(2022) 16 final BENDRA ATASKAITA EUROPOS PARLAMENTUI IR TARYBAI Ypatingasis Administracinis Regionas Honkongas























2021 m. metinė ataskaita















BENDRA ATASKAITA EUROPOS PARLAMENTUI IR TARYBAI YPATINGASIS ADMINISTRACINIS REGIONAS HONKONGAS 2021 M. METINĖ ATASKAITA Santrauka Nuo 1997 m., kai Honkongas buvo perduotas Kinijos Liaudies Respublikai (KLR), Europos Sąjunga (ES) ir jos valstybės narės atidžiai stebi Ypatingojo Administracinio Regiono (YAR) Honkongo politinę ir ekonominę raidą. Laikydamiesi 1997 m. Europos Parlamente prisiimto įsipareigojimo, Komisija ir vyriausiasis įgaliotinis teikia metines Honkongo raidos ataskaitas. Daugelį metų šiose ataskaitose itin daug dėmesio skiriama principo „viena šalis – dvi sistemos“ įgyvendinimui ir Honkongo autonomijai, kaip nurodyta Pagrindiniame įstatyme. Tai – 24-oji ataskaita, apimanti 2021 m. Tais metais (toliau – ataskaitiniai metai) toliau silpnėjo principas „viena šalis – dvi sistemos“, buvo įgyvendinamas Nacionalinio saugumo įstatymas (NSĮ) ir pertvarkoma rinkimų sistema, mažėjo spaudos laisvė, buvo išformuota daugelis demokratiją palaikančių pilietinės visuomenės grupių, įskaitant profesines sąjungas, ir taikoma daugiau apribojimų patekti į Honkongo teritoriją dėl COVID-19 pandemijos. Sparčiau mažėjo aukšto lygio Honkongo autonomija ir prastėjo teisių bei laisvių, kurios pagal Kinijos ir Didžiosios Britanijos bendrą deklaraciją turėjo būti saugomos bent iki 2047 m., padėtis. 2021-ieji prasidėjo masiniu 55 demokratijos šalininkų sulaikymu sausio mėn. pradžioje ir baigėsi gruodžio 19 d. vykusiais rinkimais į Teisėkūros tarybą, kuriuose nedalyvavo opozicijos atstovai. Ataskaitiniais metais taip pat buvo pradėti pirmieji NSĮ grindžiami teismo procesai ir vykdoma rinkimų sistemos pertvarka, sustiprinta potvarkiu dėl priesaikos davimo, kuriuo buvo siekiama neleisti 2019 m. išrinktiems demokratiją palaikantiems rajonų tarybų nariams dalyvauti rinkimuose. Honkongas pasuko autoritarinio režimo linkme: dauguma demokratiją palaikančių politikų yra arba įkalinti, arba pasitraukę į užsienį, išformuota daug pilietinės visuomenės organizacijų, o kelios tarptautinės NVO uždarė savo biurus Honkonge. NSĮ įgyvendinamas ryžtingiau, negu buvo tikėtasi. Dėl plataus pobūdžio į NSĮ įtrauktos nusikalstamos veikos ir griežtų šiuo įstatymu numatytų bausmių kyla didelis susirūpinimas ir tai daro neigiamą poveikį galimybėms naudotis anksčiau saugotomis teisėmis ir laisvėmis. Stiprėja žiniasklaidos, akademinės bendruomenės ir pilietinės visuomenės vidinės cenzūros tendencija. Nors metų pradžioje ES biuras dar rengė susitikimus su įvairiais politiniais veikėjais ir pilietinės visuomenės atstovais, metų pabaigoje to nebebuvo daroma. Daug politinių veikėjų ir pilietinės visuomenės atstovų nebenori palaikyti ryšių su užsienio šalių diplomatais, nes baiminasi, kad jiems pagal NSĮ bus pritaikytos nuostatos dėl slaptų susitarimų su užsienio jėgomis sudarymo, o dėl to gali būti skiriamos ilgos laisvės atėmimo bausmės.

Žemyninės dalies valdžios institucijos įvairiais būdais stiprino Honkongo reikalų priežiūrą. Pekine Honkongo ir Makao reikalų biure buvo įsteigti du nauji nacionalinio saugumo priežiūros ir propagandos departamentai. Honkonge Centrinės Liaudies Vyriausybės ryšių palaikymo tarnyba ėmė akivaizdžiau megzti ryšius su Honkongo piliečiais. Teisminių institucijų nepriklausomumas ir toliau buvo viena iš esminių pagrindinių teisių ir laisvių užtikrinimo garantijų, tačiau įgyvendinamas NSĮ daro neigiamą poveikį teisinės valstybės principo vaidmeniui saugant piliečių laisves. Nors teismo procesai ir teisiniai argumentai dažniausiai iš esmės atitinka bendrosios teisės praktiką, teisminės institucijos, nagrinėdamos su naudojimusi politinėmis laisvėmis susijusias bylas, tapo mažiau liberalios ir tolerantiškos. Išliko tam tikro lygio pasitikėjimas teisėjų kompetencija ir profesiniu sąžiningumu bei jų pasirengimu laikytis teisinės valstybės principo. ES yra viešai ir privačiai išreiškusi susirūpinimą dėl įvykių Honkonge. Vyriausiasis įgaliotinis ES vardu paskelbė šias deklaracijas dėl Honkongo: üsausio 7 d. – deklaraciją dėl masinio žmonių, dalyvavusių 2020 m. liepos mėn. pirminiuose demokratiniuose rinkimuose, sulaikymo; ükovo 11 d. – deklaraciją dėl rinkimų sistemos; übirželio 9 d. – pareiškimą dėl Honkongo rinkimų sistemos pakeitimų; ügruodžio 20 d. – pareiškimą dėl 2021 m. gruodžio 19 d. surengtų Teisėkūros tarybos rinkimų. ES atstovai spaudai pateikė pareiškimus dėl Honkongo šiais klausimais: ükovo 5 d. – pareiškimą dėl galimos rinkimų reformos;

übalandžio 16 d. – pareiškimą dėl nuosprendžių demokratijos aktyvistams priėmimo; übirželio 23 d. – pareiškimą dėl įmonės „Apple Daily“ veiklos Honkonge nutraukimo; üspalio 21 d. – pareiškimą dėl demokratiškai išrinktų rajonų tarybų narių pašalinimo ir pilietinės visuomenės veikimo erdvės sumažėjimo. Prastėjančios padėties Honkonge klausimas taip pat keletą kartų buvo aptartas ES Užsienio reikalų taryboje. Kaip nurodyta kovo 12 d. Didžiojo septyneto (G7) pareiškime dėl rinkimų reformos, ES, reaguodama į padėtį Honkonge, ima aktyviau derinti veiksmus su panašių pažiūrų partneriais. 2021 m. COVID-19 paplitimas Honkonge buvo iš esmės kontroliuojamas taikant keletą apribojimų, pavyzdžiui, uždraudus organizuoti viešus susibūrimus. Buvo taikomi vis griežtesni atvykimo į Honkongo teritoriją apribojimai, kurie metų pabaigoje prilygo atvykimo į žemyninę Kiniją apribojimams. Siena su žemynine Kinija nebuvo atidaryta iki ataskaitinių metų pabaigos. 2021 m. Honkongo ekonominės veiklos rezultatai buvo geri. Jis buvo trečia pagal dydį investicijų paskirties vieta pasaulyje ir tapo šešta pagal dydį prekybos ekonomikos šalimi. Nors išvyko užsienio šalių darbuotojai, per 12 mėnesių laikotarpį iki birželio mėn. mieste veiklą vykdančių ES įmonių skaičius padidėjo 3,5 proc. (iki 1 614 įmonių) ir jos toliau sudarė didžiausią ne Kinijos kilmės verslo bendruomenę Honkonge. 2021 m. ES buvo trečia pagal dydį Honkongo prekybos prekėmis partnerė (po žemyninės Kinijos ir Taivano). Per pirmuosius devynis 2021 m. mėnesius Honkongo ekonomika, palyginti su ankstesniais metais, paaugo 7,0 proc. Ekonomikai augti padėjo geri rezultatai, pasiekti prekybos, logistikos ir finansų pramonės sektoriuose, tačiau mažmeninės prekybos, transporto ir statybos sektoriuose veikla vis dar vykdoma sudėtingomis sąlygomis. Vis dėlto, jeigu toliau mažės ne Kinijos kilmės užsienio įmonių skaičius, gali susilpnėti Honkongo, kaip tarptautinio verslo centro, statusas. Dėl to taip pat atsirastų naujų sunkumų, susijusių su konkurencingumu pasaulio mastu, galimybėmis naudotis gabiausių specialistų paslaugomis ir darbo jėgos trūkumu (neseniai atlikto tyrimo duomenimis, užsienio įmonėse įdarbintų darbuotojų skaičius Honkonge per dvejus metus sumažėjo 4 proc., arba 20 000 darbuotojų). I. Politinė ir socialinė raida 2021 m. nepavyko išvengti didelių demokratijos suvaržymų, taip pat buvo vis siauriau aiškinamas bei silpnėjo principas „viena šalis – dvi sistemos“. Prie to prisidėjo ir Nacionalinio saugumo įstatymas (NSĮ).

Pirmosiomis 2021 m. dienomis buvo suimti 55 su demokratiniu judėjimu siejami asmenys, įskaitant gerai žinomus politinius veikėjus. Jie buvo sulaikyti dėl ardomosios veiklos pagal NSĮ, nes dalyvavo 2020 m. vykusiuose neoficialiuose pirminiuose demokratiniuose rinkimuose. Iš jų 47 asmenims buvo pateikti kaltinimai „bendrininkavimu vykdant ardomąją veiklą“. Sausio 7 d. vyriausiasis įgaliotinis ES vardu paskelbė deklaraciją dėl masinio žmonių, dalyvavusių 2020 m. liepos mėn. pirminiuose demokratiniuose rinkimuose, sulaikymo. Kovo 30 d. Nacionalinis liaudies kongresas, siekdamas pertvarkyti Honkongo rinkimų sistemą, iš dalies pakeitė Pagrindinio įstatymo priedus. Taip dar labiau susilpninti jau ir taip netvirti rinkimų sistemos demokratiniai principai ir pasirūpinta, kad centrinę valdžią remiantys atstovai galėtų kontroliuoti visus valdžios lygmenis: vyriausybę, Teisėkūros tarybą ir Rinkimų komitetą. Birželio 9 d. vyriausiasis įgaliotinis pateikė pareiškimą dėl Honkongo rinkimų sistemos pakeitimų. Buvo padidintas Rinkimų komiteto narių skaičius – nuo 1 200 iki 1 500 narių (faktiškai Rinkimų komitetą sudaro 1 448 daugiausia centrinę valdžią remiantys nariai). Rugsėjo mėn. šį komitetą išrinko 4 389 asmenys, o tai reiškia, kad rinkėjų aktyvumas siekė 89,77 proc. Rinkėjai išrinko tik vieną politiką, kuris pasiskelbė neremiąs centrinės valdžios. Buvo pakeista šio komiteto sudėtis ir atliekamos funkcijos: panaikinta 117 vietų, skirtų rajonų tarybų nariams, ir sukurta naujų Kinijos liaudies politinės patariamosios konferencijos bei atrinktų Honkongo nacionalinių organizacijų nariams skirtų vietų. Rinkimų komitetui suteikti nauji tikrinimo įgaliojimai, visų pirma teisė pareikšti nuomonę renkant beveik pusę Teisėkūros tarybos narių. Pertvarkant rinkimų sistemą taip pat pakeistas Teisėkūros tarybos narių skaičius ir sudėtis. Bendras šios įstatymų leidžiamosios institucijos narių skaičius padidintas nuo 70 iki 90 narių, tačiau per tiesioginius rinkimus (geografinėse rinkimų apygardose) renkama tik 20 narių. 40 vietų tenka Rinkimų komiteto nariams. Likę 30 narių renkami funkcinėse rinkimų apygardose ir jais dažniausiai tampa centrinę valdžią remiantys asmenys. Panaikinti penki Teisėkūros tarybos ypatingųjų įgaliojimų narių mandatai, taip nutraukiant vienintelę po Honkongo perdavimo sėkmingą politinę reformą. Gruodžio 19 d. buvo surengti pirmieji Teisėkūros tarybos rinkimai po NSĮ priėmimo ir rinkimų sistemos pertvarkos. Į tris dideles grupes suskirstytose rinkimų apygardose iš viso kandidatavo 153 asmenys. Funkcinėse rinkimų apygardose balsuoti užsiregistravo 219 254 rinkėjai, o geografinėse rinkimų apygardose – 4 472 863 rinkėjai. Iš pradžių septintuosius Teisėkūros tarybos rinkimus buvo numatyta surengti 2020 m. rugsėjo mėn., tačiau jie įvyko 2021 m. gruodžio 19 d. Tai buvo pirmieji tokie rinkimai, surengti po NSĮ priėmimo ir plataus masto rinkimų sistemos pokyčių įgyvendinimo. Geografinėse rinkimų apygardose, kuriose atstovai renkami tiesiogiai, savo balsą atidavė iš viso 1 350 680 rinkėjų. Tai reiškia, kad rinkėjų aktyvumas siekė 30,2 proc. ir buvo kaip niekada mažas. Funkcinėse rinkimų apygardose, kuriose atstovai renkami netiesiogiai, ir naujojoje Rinkimų komiteto apygardoje savo balsą atidavė atitinkamai 70 490 rinkėjų ir 1 426 rinkėjai, t. y. rinkėjų aktyvumas siekė 32,22 proc. ir 96,28 proc. Į tris dideles grupes suskirstytose rinkimų apygardose iš viso kandidatavo 153 asmenys. Tik vienam įstatymų leidėjui, pasiskelbusiam neremiančiu centrinės valdžios, pavyko surinkti pakankamai balsų ir gauti vietą. Deja, dėl masinio sulaikymo, susijusio su 2020 m. liepos mėn. vykusiais pirminiais rinkimais, 47 demokratijos šalininkai, įskaitant buvusius opozicijos įstatymų leidėjus ir pilietinės visuomenės atstovus, negalėjo dalyvauti šiuose rinkimuose, nes jie buvo sulaikyti pateikus kaltinimus pagal Nacionalinio saugumo įstatymą. Be to, pertvarkant rinkimų sistemą buvo pavesta įsteigti Kandidatų tinkamumo vertinimo komitetą, kad būtų galima pašalinti kandidatus, kurie per Rinkimų komiteto, Teisėkūros tarybos ir vyriausybės vadovo rinkimus buvo laikomi „nepatriotiškais“. Sprendimų, priimtų pasikonsultavus su Nacionalinio saugumo komitetu, nebūtų galima skųsti teismine tvarka. Pertvarkius rinkimų sistemą taip pat tapo neteisėta raginti žmones atiduoti tuščius biuletenius. Priesaikos davimo įstatymo projektu į rinkimų sistemos pertvarką įtrauktas dar vienas aspektas: vasario 23 d. vyriausybė pateikė 2021 m. Valstybinių įstaigų (Kandidatavimo ir Pareigų ėjimo tarnybų) (įvairių pataisų) įstatymo projektą, į kurį įtrauktas reikalavimas esamiems ir būsimiems rajonų tarybų nariams pradedant eiti pareigas duoti priesaiką. Šis įstatymas įsigaliojo gegužės 21 d. Todėl po to, kai žiniasklaida ėmė skelbti, kad vyriausybė gali atgaline data reikalauti, kad pašalinti nariai sugrąžintų jiems išmokėtus atlyginimus ir išmokas, liepos mėn. atsistatydino pirmoji 214 rajonų tarybų narių grupė. Nuo rugsėjo mėn. valdžios institucijos pašalino 49 demokratiją palaikančius rajonų tarybų narius – jos, kaip teigiama, remdamosi šių narių anksčiau išsakytomis nuomonėmis, pripažino jų priesaikas laikytis Pagrindinio įstatymo negaliojančiomis, o ištikimybę YAR – „netikra“, ir taip patvirtino, kad šis potvarkis iš tikrųjų taikomas atgaline data. Taip buvo panaikinti 2019 m. lapkričio mėn. vykusių rajonų tarybų narių rinkimų, per kuriuos demokratiją palaikantys kandidatai užsitikrino daugiau kaip 80 proc. vietų ir 17-oje iš 18-os rajonų tarybų sudarė absoliučią daugumą, rezultatai. Spalio 21 d. EIVT atstovas spaudai paskelbė pareiškimą dėl demokratiškai išrinktų rajonų tarybų narių pašalinimo ir pilietinės visuomenės veikimo erdvės sumažėjimo.

2021 m. Honkonge nebeliko veiksmingos politinės opozicijos. Demokratų partija, Pilietinė partija ir keletas kitų partijų išliko, tačiau jų pozicijos tapo vis silpnesnės, nes, jeigu jos neatliko „lojalios opozicijos“ vaidmens, buvo abejojama jų veikimu. Vis dėlto šios partijos neiškėlė savo kandidatų per Teisėkūros tarybos rinkimus, o daugumai pagrindinių demokratiją palaikančių politikų buvo uždrausta dalyvauti rinkimuose. Rugsėjo mėn. buvo išformuotas „Pilietinis proveržis“ (angl. Civic Passion) – vienintelė 2021 m. Teisėkūros taryboje likusi centrinės valdžios neremianti partija. Rugpjūčio mėn. iširo Aljansas už tikrąją demokratiją, o birželio mėn. buvo išformuota Neodemokratų partija. 2021 m. taip pat įvyko didelių pokyčių Honkongo pilietinėje visuomenėje. Baiminantis, kad bus pritaikytas NSĮ, išformuotos visos pagrindinės centrinės valdžios nepalaikančios pilietinės visuomenės organizacijos, o kai kurie aktyvistai pranešė apie iškilusias grėsmes asmeniniam saugumui. Nutraukta Pilietinio žmogaus teisių fronto, Kinijos žmogaus teises ginančių teisininkų grupės, Honkongo aljanso už patriotinius demokratinius judėjimus Kinijoje, Demokratinio aljanso, organizacijos „Amnesty International“ vietos skyriaus, taip pat studentų sąjungų, profesinių sąjungų, žiniasklaidos grupių ir su bažnyčia susijusių grupių veikla. Iš viso išformuota daugiau kaip 50 organizacijų. Dauguma jų lyderių buvo suimti. Siekiant nustatyti, kad jokia grupė, remianti, skatinanti ar vykdanti nacionaliniam saugumui kenkiančią veiklą, nebūtų pripažįstama labdaros organizacija, peržiūrėtas mokesčių kodeksas. Kaip ir žemyninėje Kinijoje, toliau veikti leista tik toms pilietinės visuomenės organizacijoms, kurios veiklą vykdo vyriausybės kursui neprieštaraujančiose srityse. YAR Honkongo vyriausybė patvirtino, kad nuo 2019 m. vykusių socialinių neramumų sulaikyta daugiau kaip 10 000 asmenų, įskaitant daug nepilnamečių. Manoma, kad teismo procesai gali trukti trejus metus. Vyriausybės vadovė Carrie Lam spalio 6 d. savo metiniame politiniame pranešime patvirtino, kad byloms, kuriose dalyvauja daug kaltinamųjų, nagrinėti bus įrengta labai didelė teismo salė. Gruodžio 31 d. duomenimis, nuo 2020 m. birželio mėn. remiantis NSĮ ir kitais susijusiais teisės aktais buvo sulaikyti apytiksliai 162 asmenys, įskaitant buvusius demokratijos aktyvistus, opozicijai priklausančius įstatymų leidėjus, žurnalistus ir akademinės bendruomenės atstovus. Iš jų 99 asmenims pareikšti kaltinimai. Vienas iš susirūpinimą keliančių klausimų ir toliau buvo NSĮ eksteritorinės nuostatos. Pranešta, kad į teisėsaugos pajėgų ieškomų asmenų sąrašą įtraukta apie 30 užsienyje esančių aktyvistų. Tarp jų yra keletas ne Kinijos piliečių. 2021 m. liepos mėn. buvo priimtas pirmasis apkaltinamasis nuosprendis pagal NSĮ iškeltoje byloje. Teismas už „kurstymą atsiskirti“ ir „dalyvavimą teroristinėje veikloje“ skyrė devynerių metų laisvės atėmimo bausmę. Honkongo teismai NSĮ aiškina griežtai, nors šiame įstatyme nustatyta, kad užtikrinant nacionalinį saugumą bus gerbiamos ir saugomos žmogaus teisės. Nepaisant Kasacinio teismo sprendimo, pagal kurį žemesnės instancijos teismams sprendžiant, ar atsakovams skirti kardomąjį kalinimą, suteikiama tam tikra veiksmų laisvė, užstato skyrimas buvo greičiau išimtis, o ne įprasta praktika. Pavyzdžiui, 2021 m. pabaigoje iš 47 demokratijos aktyvistų, baudžiamojon atsakomybėn patrauktų dėl pirminių rinkimų, tik 14 aktyvistų buvo paleisti už užstatą. Vis didesnis susirūpinimas kyla dėl ilgo kardomojo kalinimo, kartais vienutėje. Gruodžio 14 d. sprendimu Kasacinis teismas patvirtino, kad asmenų, kurie įtariami keliantys grėsmę nacionaliniam saugumui, paleidimo už užstatą standartas taip pat gali būti taikomas asmenims, kuriems kaltinimai pareikšti pagal kitus įstatymus, jeigu manoma, kad dėl įtariamų veiksmų kyla grėsmė nacionaliniam saugumui. Tokie veiksmai galėtų apimti Pagrindinio įstatymo 23 straipsnyje išvardytas nusikalstamas veikas. Priimtas NSĮ taip pat daro poveikį visiems švietimo sistemos lygmenims. Spalio mėn. Švietimo biuras paskelbė aplinkraštį, kuriame, siekiant padėti mokykloms „įgyvendinti priemones, skirtas saugiai ir drausmingai mokymosi aplinkai mokyklose palaikyti ir švietimui nacionalinio saugumo klausimais populiarinti“, pateiktos mokyklų administravimui ir jose vykdomam švietimui skirtos nacionalinio saugumo gairės. NSĮ taip pat reikalaujama, kad valdžios institucijos sustiprintų su nacionaliniu saugumu susijusių klausimų priežiūrą ir reguliavimą socialinėse organizacijose, žiniasklaidoje ir internete.

Vis daugiau užsienio įmonių išreiškė susirūpinimą dėl didėjančios Honkongo integracijos į žemyninę Kiniją. Politiniai įvykiai turi įtakos nuspėjamumui ir bendrai verslo aplinkai, o tai daro neigiamą poveikį įmonių gebėjimui plėtoti verslą. Padėtį dar labiau apsunkina informacijos laisvei daromas spaudimas ir pavojus, kad žemyninė Kinija priims daugiau Honkongui skirtų įstatymų, įskaitant, pavyzdžiui, teisės aktus dėl draudimo paviešinti asmens duomenis, sankcijų netaikymo, kibernetinio saugumo ir duomenų. Dėl vykstančių politinių pokyčių padidėjo emigracija. Iš rugpjūčio mėn. paskelbtų oficialių Statistikos departamento duomenų matyti, kad nuo 2020 m. vidurio miestą paliko iš viso apie 89 200 gyventojų. Oficialiais statistiniais duomenimis, rugsėjo mėn. pradinės mokyklos klasių skaičius, palyginti su ankstesniais metais, sumažėjo 81 klase. Daug Honkongo piliečių išvyko į Jungtinę Karalystę, kurioje sausio 31 d. buvo išplėstos imigracijos teisės, siekiant asmenims, turintiems užjūrio teritorijų Britanijos piliečių statusą, sudaryti sąlygas įgyti šalies pilietybę. Oficialiais Jungtinės Karalystės statistiniais duomenimis, nuo 2021 m. sausio 31 d. iki rugpjūčio 30 d. prašymus išduoti vizą pateikė 88 900 užjūrio teritorijų Britanijos piliečių, neįskaitant prašymų išduoti studentų vizas. Kitos pagrindinės emigracijos kryptys buvo Australija, kuri Honkongo piliečiams pradėjo išduoti nuolatinio gyventojo vizas, taip pat Kanada, JAV ir Taivanas. Honkonge taip pat sumažėjo gimstamumas. Gyventojų surašymo ir statistikos departamento duomenimis, suminis gimstamumo rodiklis buvo žemesnis už gyventojų kaitos rodiklį. Vyriausybės vadovė Carrie Lam spalio 6 d. Teisėkūros tarybai pateikė savo penktąjį politinį pranešimą. Vyriausybės prioritetai buvo nacionalinis saugumas ir integracija į žemyninę Kiniją. Vyriausybės vadovė paskelbė, kad bus įgyvendinamas Pagrindinio įstatymo 23 straipsnis, kuriame teigiama, kad Ypatingasis Administracinis Regionas Honkongas pats priima įstatymus, kuriais siekiama: i) užkirsti kelią bet kokiems su išdavyste, atsiskyrimu, maištavimo kurstymu ir ardomąja veikla prieš Centrinę Liaudies Vyriausybę susijusiems veiksmams arba valstybės paslapčių vagystėms, ii) neleisti užsienio politinėms organizacijoms ar įstaigoms vykdyti politinės veiklos regione ir iii) neleisti regiono politinėms organizacijoms ar įstaigoms užmegzti ryšių su užsienio politinėmis organizacijomis ar įstaigomis. Vyriausybės vadovė taip pat pabrėžė principo „Honkongą valdo patriotai“ svarbą. Ji pranešė, kad bus įsteigtas atskiras kultūros ir sporto biuras, ir pažymėjo, kad bus priimti teisės aktai dėl melagingų naujienų ir kibernetinio saugumo. Gruodžio 31 d. duomenimis, Honkongas pranešė, kad COVID-19 užsikrėtė 12 631 asmuo ir kad nuo šios ligos mirė 213 asmenų. Skiepijimo kampanija prasidėjo lėtai. Gruodžio 31 d. dviem vakcinos dozėmis buvo paskiepyta 4 662 013 asmenų, o trimis vakcinos dozėmis – 387 074 asmenys. Apribojimai buvo laipsniškai sušvelninami, tačiau buvo toliau ribojamas žmonių, kuriems leidžiama būriuotis, skaičius. Politiniai prioritetai buvo toliau siekti, kad nebūtų nė vieno naujo užsikrėtimo COVID atvejo ir vėk atverti sieną su žemynine Kinija. Viena iš centrinės vyriausybės nustatytų sienos atvėrimo sąlygų buvo tai, kad Honkongas patvirtintų griežtą politiką. Lapkričio mėn. pabaigoje buvo paskelbta, kad Honkonge pradės veikti skaitmeninė sekimo sistema, panaši į žemyninėje dalyje naudojamą sistemą. Tuo pat metu tapo vis sudėtingiau patekti į Honkongą iš užsienio šalių. Dėl to padidėjo santykinė Honkongo izoliacija ir kilo klausimų dėl jo, kaip tarptautinio centro, statuso ilgiuoju laikotarpiu. Honkongo diskusijos dėl galimų vadinamųjų kelionių burbulų nedavė rezultatų. Birželio mėn. ES įtraukė Honkongą į šalių ir teritorijų, į kurias galima vykti nebūtinų kelionių, sąrašą. Toliau galioja 2020 m. liepos mėn. priimtose Tarybos išvadose nurodytos priemonės, kurių ES ir valstybės narės ėmėsi reaguodamos į NSĮ. Į šį priemonių rinkinį įtraukta: ·prieglobsčio, migracijos, vizų ir apsigyvenimo politikos bei ekstradicijos susitarimų peržiūra; ·didesnės rizikos įrangos eksporto patikrinimas ir ribojimas; ·teismo procesų stebėjimas; parama pilietinei visuomenei; ·galimybė skirti daugiau stipendijų ir plėtoti akademinius mainus; ·įstatymo eksteritorinio poveikio stebėsena ir ·jokių naujų derybų su Honkongu nepradėjimas.

Šios priemonės buvo įgyvendinamos per visus ataskaitinius metus. ES savo susirūpinimą dėl Honkongo išreiškė per 2021 m. sausio mėn. vykusį ES ir Kinijos politikos vadovų dialogą ir rugsėjo 28 d. vykusį strateginį dialogą, taip pat spalio 15 d. Europos Vadovų Tarybos Pirmininko Charles’io Michelio ir Kinijos Prezidento Xi Jinpingo pokalbio telefonu metu. Teisės, laisvės ir lygios galimybės Prastėjanti teisių, laisvių ir lygių galimybių padėtis darė tiesioginį poveikį daugeliui visuomenės sektorių. Mažėjo užsienio žurnalistų ir mokslininkų bendruomenė. Politikai ir pilietinės visuomenės nariai iš esmės nenorėjo rengti susitikimų su užsienio šalių diplomatais, iš dalies baimindamiesi kaltinimų sudarant slaptus susitarimus su užsienio jėgomis arba dėl jiems taikytinų paleidimo už užstatą sąlygų. Antrus metus iš eilės valdžios institucijos, motyvuodamos su pandemija susijusiomis visuomenės sveikatos problemomis, nesuteikė leidimo renginiams, skirtiems 1989 m. Tiananmenio aikštės žudynių aukoms atminti. 24 aktyvistams, prisidėjusiems prie 2020 m. surengtos taikios protesto akcijos, buvo pateikti kaltinimai dalyvavus nesankcionuotame susirinkime. Iš jų 21 aktyvistui skirtos 4–24 mėn. laisvės atėmimo bausmės, o likusiems bausmės vykdymas atidėtas. Birželio 4 d. policija prevencijos tikslais sulaikė Aljanso lyderį. Taip pat buvo sulaikyti keli į Viktorijos parką, kuriame ankstesniais metais buvo surengta taiki protesto akcija, atvykę piliečiai. Birželio mėn. buvo uždarytas Birželio 4-osios muziejus, kuriam 10 metų vadovavo Aljansas, nes Maisto ir aplinkos higienos departamentas pareiškė, jog muziejus neturi viešosios pramogų vietos licencijos. Rugsėjo mėn., netrukus po to, kai buvo sulaikyti Aljanso lyderiai, policija surengė reidą į šį muziejų. Honkongo valdžios institucijos ėmėsi visapusiškų priemonių, kad kitose srityse nuslopintų birželio 4 d. žudynių aukų atminimą. Honkongo universitetui paraginus tai padaryti, iš savo vietos šiame universitete buvo pašalintas Gėdos stulpas – skulptūra, pastatyta Tiananmenio aikštėje vykusių žudynių aukoms atminti. Po to šiuo pavyzdžiu pasekė Honkongo kinų universitetas, Lingnano universitetas ir Honkongo miesto universitetas, kurie iš savo teritorijos pašalino susijusius meno kūrinius. Iš viešųjų bibliotekų taip pat išimtos su šiomis žudynėmis susijusios knygos. Vadovaudamiesi Tarybos išvadomis, ES biuras ir valstybės narės iki šiol stebėjo 81 teismo posėdį, įskaitant šiuo metu vykdomą teismo procesą, susijusį su 15-ai demokratijos aktyvistų pateiktais kaltinimais rengus neteisėtus susirinkimus. Pagal Kinijos ir Didžiosios Britanijos bendrą deklaraciją Honkongas išlaikė bendrąja teise grindžiamą teisinę sistemą ir yra Tarptautinio pilietinių ir politinių teisių pakto (TPPTP) šalis. Pagrindiniame įstatyme nustatyta, kad Honkongui taikomas Tarptautinis pilietinių ir politinių teisių paktas toliau galios ir kad jis bus įgyvendinamas taikant Honkongo įstatymus. 2021 m. spalio mėn. buvo uždaryti organizacijos „Amnesty International“ vietos ir regioniniai biurai, ir tai yra patvirtinimas, kad Honkongas nebėra saugi vieta žmogaus teisių aktyvistams. 2021 m. suprastėjo įvairių pilietinių teisių ir pagrindinių laisvių padėtis. Sumažėjo žiniasklaidos laisvė. Sausio mėn. policijos pareigūnai apsilankė naujienų svetainės „Stand News“ ir žiniasklaidos įmonės „Apple Daily“ žinių skyriuose ir pateikė kratos orderius, reikalaudami su 2020 m. pirminiais demokratiniais rinkimais susijusių dokumentų. Birželio mėn. įmonė „Apple Daily“ buvo uždaryta. Buvusiems įmonės „Apple Daily“ vadovams ir redaktoriams, taip pat trims anksčiau su šios įmonės leidiniu sietoms įmonėms pagal NSĮ buvo pateikti kaltinimai sudarius slaptus susitarimus su užsienio subjektais. Žiniasklaidos bendrovė „Next Digital“, kuri yra įmonės „Apple Daily“ patronuojančioji įmonė, su sunkumais susiduria ir laikraščiui nutraukus savo veiklą.

Gruodžio mėn. policija surengė reidą į nepriklausomos internetinės žiniasklaidos įmonės „Stand News“ žinių skyrių ir dėl maištauti skatinančios medžiagos skelbimo sulaikė septynis su šia organizacija susijusius asmenis. Du buvę vyriausieji redaktoriai buvo perduoti teismui ir nebuvo patenkinti prašymai juos paleisti už užstatą. Buvo pakeisti Honkongo radijo ir televizijos (RTHK) ir Honkongo kabelinės televizijos „I-Cable“ darbuotojai ir taip dar kartą patvirtinta, kad stiprėja vidinė cenzūra. Buvo atidžiai stebima Honkongo žurnalistų asociacijos veikla. Be vietos žiniasklaidos, neigiamą poveikį pajuto ir Honkonge dirbantys užsienio žurnalistai bei naujienų agentūros. 2021 m. lapkričio mėn. paskelbtame spaudos laisvės tyrime dėmesys atkreiptas į didelį susirūpinimą, kylantį dėl siūlomo melagingų naujienų įstatymo ir vidinės cenzūros. Užsienio žurnalistams nuolat atsisakoma išduoti vizas nepaaiškinant tokių sprendimų priežasčių, ir iš to matyti, kad vis labiau apribojamos jų darbo sąlygos. Kai kurie garsūs žurnalistai, komentatoriai ir transliuotojai nutraukė savo programas arba išvyko iš Honkongo. Vyriausybės pareigūnai taip pat raštu kreipėsi į tarptautinę žiniasklaidą, kaltindami ją skelbiant „kurstyti skatinančią medžiagą“ ir grasindami imtis „būtinų veiksmų“. Dviprasmiškos NSĮ formuluotės ir griežtas jo įgyvendinimas padarė neigiamą poveikį saviraiškos laisvei. 2021 m. labiau paplito vidinė cenzūra. Tai turėjo įtakos teisei pažinti kultūrą, nes imta labiau cenzūruoti kultūros leidinius, filmus, knygas ir apskritai žiniasklaidą. Iš viešųjų bibliotekų pašalinta apie 70 leidinių. Honkongo knygų mugę organizuojanti vyriausybinė agentūra įspėjo, kad penkios mugėje išstatytos knygos neatitinka NSĮ reikalavimų. Buvo atidžiau stebima kino pramonė. Birželio mėn. kino teatre buvo atšaukta dokumentinio filmo apie 2019 m. vykusius protestus peržiūra, taip pat panaikintas šio filmo platintojui skirtas viešasis finansavimas. Teisėkūros taryba priėmė filmų cenzūros įstatymą, pagal kurį vyriausiasis sekretorius gali tiesiogiai uždrausti filmus, kuriais „pažeidžiami Kinijos nacionalinio saugumo interesai“, įskaitant filmus, kuriuos anksčiau buvo leidžiama rodyti Honkonge. Kalbant apie interneto laisvę, spalio mėn. įsigaliojus vadinamajam draudimo viešinti asmens duomenis įstatymui, t. y. 2021 m. Potvarkiui dėl asmens duomenų privatumo, buvo išreikštas susirūpinimas dėl jame numatytos galimybės šio įstatymo nuostatas panaudoti prieš pilietinę visuomenę. Didžiosioms interneto bendrovėms kilo susirūpinimas dėl šiuo įstatymu valdžios institucijoms suteiktų įgaliojimų. Policijos prašymu dėl priežasčių, susijusių su asmens duomenų paviešinimu, buvo užblokuota prieiga prie interneto svetainės, kurioje pateikiami su 2019 m. vykusiais protestais susiję dokumentai. Lapkričio mėn. vyriausybės vadovė paskelbė ketinimą pasitelkiant NSĮ pašalinti interneto reguliavimo spragas. Siekiant šio tikslo spalio mėn. politiniame pranešime buvo pasiūlyta priimti naujus kibernetinio saugumo teisės aktus. Remiantis NSĮ ir atsižvelgiant į COVID-19 protrūkį buvo apribota susirinkimų laisvė. Nuo 2020 m. liepos mėn. atmetami prašymai leisti surengti viešus susirinkimus. Nuo 2020 m. kovo mėn. draudžiami vieši susibūrimai, kuriuose dalyvauja daugiau kaip keturi asmenys. Pilietinis žmogaus teisių frontas nusprendė neorganizuoti kasmetinių Honkongo perdavimui paminėti rengiamų liepos 1 d. eitynių. Dėl visuomenės sveikatos problemų buvo uždrausta birželio 4 d. taiki protesto akcija, kurią daugiau kaip 20 metų rengia Honkongo aljansas už patriotinius demokratinius judėjimus Kinijoje. Sumažėjo asociacijų laisvė, nes ataskaitiniais metais buvo išformuotos dvi grupės, glaudžiausiai susijusios su dviem žinomiausiomis Honkongo kasmetinėmis politinėmis demonstracijomis. Prieš išformuojant šias grupes, joms abiem buvo pateikti kaltinimai gavus „užsienio šalių paramą“. Rugpjūčio mėn. Aljanso buvo paprašyta pateikti dokumentus pagal NSĮ 43 straipsnį ir jam buvo pateikti kaltinimai esant „užsienio agentu“. Daug profesinių sąjungų vadovų yra įkalinti arba laukia teismo proceso ir 2021 m. buvo išformuotos visos centrinės valdžios neremiančios profesinės sąjungos. Paleistos įvairiuose sektoriuose veiklą vykdančios profesinės sąjungos, pradedant Mokytojų profesine sąjunga (PTU), kuri buvo didžiausia mokytojų sąjunga, ir Profesinių sąjungų konfederacija (CTU), kuri buvo didžiausia demokratiją palaikanti profesinių sąjungų koalicija. 2021 m. buvo išformuotos ir kitos sąjungos, be kita ko, Finansų technologijų profesinių paslaugų darbuotojų sąjunga, Farmacijos ir medicinos reikmenų pramonės sektorių darbuotojų bendroji sąjunga, Jūrų transporto paslaugų pramonės profesinė sąjunga, Naujoji žiniasklaidos sektoriaus profesinė sąjunga, Pirminės grandies gydytojų sąjunga, Naujųjų valstybės tarnautojų sąjunga ir Honkongo logopedų bendroji sąjunga. Ypač daug dėmesio skirta Honkongo logopedų bendrajai sąjungai, nes ji buvo apkaltinta vaikiškose knygelėse su paveikslėliais kursčiusi prieš vyriausybę nukreiptą neapykantą. Buvo sulaikyti penki šios sąjungos vadovai.

Remiantis Pataisos tarnybų departamento metine ataskaita, 2020 m. vidutinis kardomajam kalinimui sulaikymo įstaigose grąžinamų gyventojų skaičius padidėjo 37 proc., nuo 1 436 iki 1 962 asmenų, ir pasiekė per dešimtmetį aukščiausią lygį. Dėl perpildymo, visų pirma kardomojo kalinimo įstaigose, dažnai pažeidžiamos kalinių teisės. 2021 m. rugsėjo mėn. buvo išformuota pagrindinė kalinių teisių gynėjų grupė, organizacija „Wall-fare“. Kita gerai žinoma paramą kaliniams teikianti asociacija „Humanitarinės pagalbos fondas 612“ nutraukė savo veiklą, ir šiuo metu policijos Nacionalinio saugumo departamentas dėl „įtariamo Honkongo nacionalinio saugumo įstatymo ar kitų Honkongo įstatymų pažeidimo“ atlieka šios asociacijos veiklos tyrimą. Honkonge ir toliau nepripažįstamos tos pačios lyties asmenų sąjungos ar civilinė partnerystė, tačiau tam tikra pažanga padaryta LGBTI asmenų teisių srityje. Birželio mėn. pirmosios instancijos teismas nusprendė, kad vyriausybės politika neleisti tos pačios lyties asmenų poroms pasinaudoti teise į subsidijuojamą būstą priimti kitus gyventojus ir perduoti tokią nuosavybę prilygsta neteisėtai diskriminacijai dėl seksualinės orientacijos. Spalio mėn. nagrinėjant našlio gėjaus pateiktą ieškinį vyriausybė paaiškino, kad įvairūs departamentai neįgyvendina jokios politikos ar gairių, kuriomis būtų draudžiama mirusiojo tos pačios lyties sutuoktiniui teikti su mirties registravimu susijusias paslaugas ir neleidžiama mirusiojo tos pačios lyties sutuoktiniui teikti prašymo išduoti mirties liudijimą. Įtvirtintas teigiamas LGBTI asmenų vaizdavimas pagrindinėse žiniasklaidos priemonėse – pirmoji Honkongo visuotinės televizijos drama apie gėjų santykius ir tos pačios lyties asmenų santuoką „Gėjų žaidynės“, iš pradžių numatyta pradėti rodyti 2022 m. lapkričio mėn., buvo atidėta nuogąstaujant dėl su COVID-19 susijusių kelionių apribojimų. Vyriausybės vadovė ir kiti centrinę valdžią palaikantys politikai išreiškė paramą šioms žaidynėms. Kasmet rengiamas festivalis „Pink Dot“ ir LGBTI asmenų eitynės buvo perkelti į uždaras patalpas. Etninės mažumos sudarė 4 proc. Honkongo nuolatinių gyventojų. Jų atstovai buvo diskriminuojami, ypač tokiose srityse kaip galimybės įsigyti būstą ir naudotis sveikatos priežiūros bei kokybiško švietimo paslaugomis. Tokie asmenys dažnai dirba darbus, kuriems pakanka žemos kvalifikacijos, todėl pandemija jiems padarė labai didelį socialinį poveikį. Apskaičiuota, kad skurde gyvena kas trečias šios bendruomenės narys. Honkongas ir toliau nepasirašė 1951 m. Konvencijos dėl pabėgėlių statuso. Vyriausybė laikosi politikos niekam nesuteikti pabėgėlio statuso ar prieglobsčio, tačiau pagal taikomą Bendrą patikrinimo mechanizmą priims prašymus remiantis negrąžinimo principu apsaugoti nuo išsiuntimo, sugrąžinimo ar perdavimo iš Honkongo. Vyriausybės duomenimis, 2021 m. Honkonge buvo 13 000 asmenų, pateikusių prašymus suteikti pabėgėlio statusą. Remiantis tam tikrais skaičiavimais, vidutinis statuso suteikimo lygis per pastaruosius 11 metų siekė 1 proc. Pagal galiojančius įstatymus prašymus suteikti apsaugą pateikusiems asmenims draudžiama dirbti. Balandžio mėn. vyriausybė iš dalies pakeitė naują imigracijos įstatymą. Pakeitimai įsigaliojo rugpjūčio mėn. Šiuo įstatymu valdžios institucijoms suteikti neriboti įgaliojimai neleisti gyventojams ir kitiems asmenims be teismo nutarties atvykti į YAR arba iš jo išvykti. Saugumo biuras pažadėjo pateikti antrinės teisės aktus, kuriais šie įgaliojimai būtų susiaurinti iki atvykstamųjų skrydžių, daugiausia dėmesio skiriant neteisėtai sieną kertantiems migrantams, tačiau nenurodė jų priėmimo termino. Vaikų ir vyresnio amžiaus asmenų priežiūra ir toliau buvo priklausoma nuo namų ūkio darbuotojų iš užsienio, dažniausiai iš Filipinų ir Indonezijos. Viena iš problemų ir toliau buvo jų darbo sąlygos, nes tokie asmenys yra teisiškai įpareigoti gyventi kartu su savo darbdaviais, todėl kartais sudėtinga juos apsaugoti nuo blogo elgesio su jais. Dėl apribojimų, susijusių su atvykimu į Honkongą, ėmė trūkti namų ūkių pagalbininkų. Siekdama sumažinti šį trūkumą, vyriausybė atidarė specialius namų ūkių pagalbininkams skirtus karantino viešbučius, tačiau įšaldė jų minimalųjį darbo užmokestį. Kinijos vyriausybei paskelbus, kad Kinija prisijungs prie JT protokolo dėl prekybos žmonėmis prevencijos, sustabdymo bei baudimo už vertimąsi ja, Honkongui šis protokolas netaikomas. Kovos su korupcija sistema išliko atspari. Ir valdžios institucijos, ir politikos bei verslo sektorių atstovai pripažįsta, kad skaidrumas yra itin svarbus išlaikant tvirtą Honkongo, kaip tarptautinio verslo centro, padėtį. II. Ekonominė raida Honkongo ekonomika ir toliau buvo labai atvira (prekyba prekėmis sudaro apie 300 proc. BVP). Stiprėjo politinė ir ekonominė integracija į žemyninę Kiniją, ypač pasitelkiant Didesnįjį įlankos regioną ir glaudesnius finansų rinkų ryšius. Vis dėlto tebėra tam tikrų ekonominių skirtumų, pavyzdžiui, tokiose srityse kaip laisva ir atvira prekyba, nedidelės tarifinės ar netarifinės kliūtys, gerai saugoma nuosavybė ir intelektinės nuosavybės teisės.

Honkongas, įgyvendindamas komercinius susitarimus, atskirai nuo žemyninės Kinijos nustatydamas pinigų politiką ir savarankiškai dalyvaudamas daugelio tarptautinių organizacijų ir daugiašalių subjektų, įskaitant Finansinių veiksmų darbo grupę ir Pasaulio prekybos organizaciją (PPO), veikloje, toliau naudojosi nepriklausomais jam suteiktais įgaliojimais. Honkongas taip pat toliau buvo atskira nuo žemyninės Kinijos teisinė jurisdikcija, išlaikiusi atskirą valiutą, kuriai netaikomi kapitalo apribojimai, taip pat atskiras reguliavimo struktūras, skirtas teritorijoje veikiančioms įmonėms prižiūrėti. Vieni iš pagrindinių vyriausybės prioritetų buvo ekonominė integracija į žemyninę dalį ir neseniai paskelbtas Šiaurės metropolio projektas. Kalbant apie finansus, Honkongas ir toliau buvo viena didžiausių kapitalo rinkų pasaulyje, siekusi stiprinti savo vaidmenį žaliojo finansavimo ir aplinkos, socialinio ir įmonių valdymo srityse bei glaudžiau integruotis į Kinijos finansų rinką. 2021 m. Honkongo ekonominės veiklos rezultatai buvo geri. Jis buvo trečia pagal dydį investicijų paskirties vieta pasaulyje ir tapo šešta pagal dydį prekybos ekonomikos šalimi. Nors išvyko daug užsienio darbuotojų (užsienio įmonių įdarbintų darbuotojų skaičius per dvejus metus sumažėjo 4,1 proc., t. y. 20 000 asmenų), naujų ne Honkongo įmonių (įskaitant įmones iš žemyninės Kinijos) ir startuolių skaičius buvo kaip niekada didelis. 2020 m. sustiprėjo Honkongo, kaip tiesioginių užsienio investicijų (TUI) centro, padėtis. Remiantis birželio mėn. Jungtinių Tautų prekybos ir plėtros konferencijos 2021 m. Pasaulio investicijų ataskaita, Honkongas buvo trečias pagal dydį investicijų centras pasaulyje. 2021 m. buvo priimti pagrindiniai aplinkos teisės aktai (dėl atliekų tvarkymo, neteisėtos prekybos gyvūnais). Honkongo klimato politikos veiksmų plane nustatytas tikslas iki 2050 m. užtikrinti anglies dioksido poveikio neutralumą. Šiame plane numatyta iki 2035 m. 50 proc. sumažinti išmetamą anglies dioksido kiekį, palyginti su 2005 m. lygiu, ir nustatytas tarpinis tikslas iki 2035 m. nustoti naudoti anglis kasdienei elektros energijos gamybai. Po dvejus metus trukusio ekonomikos nuosmukio laikotarpio (2019 m. Honkongo ekonomika susitraukė 1,7 proc., o 2020 m. – 6,1 proc.) per pirmuosius devynis 2021 m. mėnesius, palyginti su ankstesniais metais, Honkongo ekonomika paaugo 7,0 proc. Ekonomikai augti padėjo geri rezultatai, pasiekti prekybos, logistikos ir finansų pramonės sektoriuose, tačiau mažmeninės prekybos, transporto ir statybos sektoriuose veikla vis dar buvo vykdoma sudėtingomis sąlygomis. Ekonomika dar nepasiekė 2018 m. buvusio lygio, o kai kurių sektorių veiklos rezultatai vis dar buvo nepakankamai geri. Infliacija buvo nedidelė – per pirmuosius dešimt ataskaitinių metų mėnesių vartotojų kainų indeksas, palyginti su ankstesniais metais, padidėjo 1,5 proc. Pagerėjo padėtis darbo rinkoje – 2021 m. lapkričio mėn. nedarbo lygis sumažėjo iki 4,1 proc. (2021 m. pradžioje jis siekė 7,2 proc.) . Vis dėlto nedarbas vis dar viršijo prieš COVID-19 krizę buvusį lygį. Prie ekonomikos atsigavimo labai prisidėjo prekybos ir logistikos sektoriai, kuriuose sukuriama apie 20 proc. Honkongo BVP. Pirmąjį 2021 m. pusmetį importo ir eksporto sektoriuose sukuriamas BVP, palyginti su ankstesniais metais, padidėjo 20,8 proc. Pasiekti šiuos gerus rezultatus padėjo tai, kad labai padidėjo Honkongo išorės prekybos prekėmis vertė. Per pirmuosius dešimt 2021 m. mėnesių išorės prekybos vertė pasiekė 8,3 trln. HKD (921 mlrd. EUR) , t. y., palyginti su tuo pačiu laikotarpiu 2020 m., padidėjo 26 proc. ir viršijo pasaulinės prekybos atsigavimą. Viena iš pagrindinių ekonomikos augimo varomųjų jėgų ir toliau buvo finansų sektorius – pirmąjį 2021 m. pusmetį finansavimo ir draudimo veiklos apimtis padidėjo 6,8 proc. ir augo sparčiau negu tais pačiais laikotarpiais 2020 m. (2,6 proc., palyginti su ankstesniais metais) ir 2019 m. (3,3 proc., palyginti su ankstesniais metais) . Palaikyti finansinę veiklą padėjo pirminiai vieši akcijų siūlymai (IPO). Per pirmuosius dešimt 2021 m. mėnesių Honkongo vertybinių popierių biržoje buvo pateikta mažiau, bet didesnės vertės pirminių viešų akcijų siūlymų – 76 pirminiai vieši akcijų siūlymai, kurių bendra vertė siekė 291 mlrd. HKD (32 mlrd. EUR), o 2020 m. buvo pateikta 120 pirminių viešų akcijų siūlymų, kurių vertė siekė 251 mlrd. HKD. 2020 m. Honkongas buvo antras pagal dydį pirminių viešų akcijų siūlymų centras pasaulyje (nuo 2009 m. jis septynis kartus užėmė pirmąją vietą). Didesniam pirminių viešų akcijų siūlymų skaičiui Honkonge įtakos turėjo griežtesnis į JAV biržos sąrašus įtrauktų Kinijos bendrovių tikrinimas, nes jos buvo perkeliamos į Honkongo biržos sąrašus. 2021 m. spalio mėn. pabaigoje rinkos kapitalizacija Honkongo vertybinių popierių biržoje pasiekė 45,3 trln. HKD (5 trln. EUR) vertę (palyginti su ankstesniais metais, padidėjo 4,5 proc.). 2021 m. rugsėjo mėn. pabaigoje Honkongas buvo septinta pagal dydį pasaulyje ir ketvirta pagal dydį Azijoje akcijų rinka (pagal rinkos kapitalizaciją), taip pat didžiausias verslo operacijų ženminbi juaniais centras nežemyninėje dalyje. Pirmuosius dešimt 2021 m. mėnesių vidutinė dienos apyvarta siekė 175,8 mlrd. HKD (19,5 mlrd. EUR), t. y. buvo 41 proc. didesnė negu ankstesniais metais . Vis dėlto akcijų rinkoje buvo svyravimų – 2021 m. spalio mėn. pabaigoje Honkongo indeksas „Hang Seng“ sumažėjo 8,4 proc. ir buvo vienas iš žemiausių indeksų pasaulyje. Tai nulėmė tokie veiksniai kaip susirūpinimas dėl pasaulio ekonomikos ir pandemijos (be kita ko, žemyninėje Kinijoje), geopolitinė įtampa, didelės įmonių skolos žemyninėje Kinijoje ir sugriežtintas reguliavimas keliuose žemyninės Kinijos pramonės sektoriuose (technologijų, internetinių žaidimų, švietimo, nekilnojamojo turto), ypač todėl, kad Honkongo akcijų rinkoje ir toliau dominavo žemyninės Kinijos įmonės.

Birželio mėn. Tarptautinis valiutos fondas (TVF) pažymėjo, kad Honkongo bankų sektorius ir toliau turi pakankamai kapitalo bei tebėra pelningas, o bankų neveiksnių paskolų ir viso paskolų portfelio santykis yra mažas. Dėl didelio kapitalo rezervo ir pelningumo bankai buvo mokūs ir atsparūs dideliems makrofinansiniams sukrėtimams. Valiutų kurso mechanizmas – Susietoji valiutų kurso sistema (angl. LERS) – ir toliau buvo gerai įtvirtintas ir atsparus sukrėtimams, pagrįstas didelėmis užsienio valiutos atsargomis. Vis dėlto TVF taip pat pažymėjo, kad bankų sistemos makrofinansiniam stabilumui įtakos turi glaudūs ryšiai su žemynine Kinija, išpūsti nekilnojamojo turto vertinimai ir pasaulinėje rinkoje vyraujančių nuotaikų bei vidaus rizikos prognozių pokyčiai. Padėtis nuo turistų išleidžiamų lėšų priklausomuose sektoriuose (mažmeninės prekybos, maisto ir gėrimų, transporto, kelionių, apgyvendinimo ir maitinimo paslaugų) 2021 m. vis dar buvo sudėtinga, nes atvykstamasis turizmas išliko labai žemo lygio. 2018 m. Honkonge apsilankė 65 mln. turistų (iš jų 78 proc. buvo žemyninės Kinijos turistai, o jiems tenka apie 40 proc. miesto mažmeninės prekybos apimties), tačiau per pirmuosius dešimt 2021 m. mėnesių šis skaičius sumažėjo iki 72 458 turistų . Nors pirmąjį 2021 m. pusmetį apgyvendinimo ir maitinimo paslaugų sektoriuose sukuriamas BVP, palyginti su ankstesniais metais, padidėjo 4,9 proc., jis vis dar buvo gerokai mažesnis negu 2018 m. (43 proc., palyginti su pirmuoju 2018 m. pusmečiu). Per pirmuosius devynis 2021 m. mėnesius mažmeninė prekyba, palyginti su ankstesniais metais, padidėjo 8 proc., tačiau išliko 28,5 proc. mažesnė negu 2018 m., o restoranų pajamos, palyginti su ankstesniais metais, padidėjo 12,9 proc., tačiau buvo 24,2 proc. mažesnės negu 2018 m. Tuo pačiu laikotarpiu viešbučių kambarių užimtumo rodiklis siekė 60 proc. (2018 m. – 90 proc.). Pasiekti šį lygį padėjo atvykstantiems keliautojams taikomi privalomi karantino reikalavimai. Nedarbo lygis mažmeninės prekybos, apgyvendinimo ir maitinimo paslaugų sektoriuose 2021 m. spalio mėn. sumažėjo ir siekė 6,9 proc. (2021 m. pradžioje – 11,3 proc.). Smarkiai nukentėjo aviacijos sektorius (ir susiję sektoriai). Per pirmuosius dešimt 2021 m. mėnesių skrydžių skaičius Honkongo tarptautiniame oro uoste buvo 67,5 proc. mažesnis negu 2018 m., o keleivių skaičius sumažėjo iki nedidelės dalies anksčiau buvusio lygio (palyginti su 2018 m., sumažėjo 98,3 proc.). Krovinių vežimo sektoriuje pasiekta geresnių rezultatų – per metus šio sektoriaus rodikliai pagerėjo 13,7 proc. ir beveik pasiekė 2018 m. buvusį lygį . Oro transporto bendrovės išreiškė susirūpinimą dėl griežtų su COVID-19 susijusių kelionių apribojimų, dėl kurių sudėtinga planuoti skrydžius. Kai kurios oro transporto bendrovės nusprendė sustabdyti vykdomą veiklą, o kitos numatė sustojimus kitose vietose, kad įgulai nereikėtų likti Honkonge. Statybos pramonėje sukuriamas BVP per pirmąjį pusmetį, palyginti su ankstesniais metais, sumažėjo 2,0 proc., o nekilnojamojo turto sandorių skaičius tuo pačiu laikotarpiu padidėjo 2,3 proc. Verslo aplinka Atlikus 2021 m. metinį užsienio įmonių Honkonge tyrimą nustatyta, kad užsienio įmonių (išskyrus žemyninės Kinijos įmones) skaičius per pastaruosius dvejus metus sumažėjo 3,8 proc. Šį sumažėjimą nulėmė tai, kad 9,1 proc. sumažėjo Honkonge įsikūrusių užsienio šalių įmonių regioninių būstinių skaičius, o iš to matyti, kad miestas galbūt praranda tam tikrą savo, kaip regioninio verslo centro, svarbą. Šiais duomenimis patvirtinami nepagrįsti įrodymai, kad įmonės mažina Honkonge vykdomos veiklos mastą arba veiklą perkelia į kitus Azijos miestus. Nors, šio tyrimo duomenimis, užsienio įmonių, kurios yra ne Kinijos įmonės, skaičius sumažėjo, per pastaruosius dvejus metus 15,6 proc. padaugėjo Honkonge veikiančių žemyninės Kinijos įmonių. Mažėjantis užsienio įmonių, kurios yra ne Kinijos įmonės, skaičius ima daryti poveikį Honkongo, kaip tarptautinio verslo centro, padėčiai. Tai taip pat susiję su galimybėmis naudotis gabiausių specialistų ir specializuotos darbo jėgos paslaugomis (minėto tyrimo duomenimis, užsienio įmonėse įdarbintų darbuotojų skaičius Honkonge per dvejus metus sumažėjo 4 proc., arba 20 000 darbuotojų). Kai kurios įmonės svarstė galimybę pasitraukti iš Honkongo. Tarptautinės įmonės, kurių būstinės yra Honkonge arba kurių regioniniai vykdomieji direktoriai dirba Honkonge, laikėsi nuomonės, kad dėl taikomų kovos su COVID priemonių ir su išsamiu patikrinimu bei reikalavimų laikymusi susijusių problemų tampa sudėtingiau vykdyti veiklą Honkonge. Kai kurie biurai, įskaitant bankus, buvo perkelti į kitus regiono miestus. Verslo asociacijos Honkongo vyriausybei išsiuntė atvirus laiškus, kuriuose išreiškė susirūpinimą dėl griežtų kovos su COVID-19 priemonių, dėl kurių įmonės svarstys galimybę pasitraukti iš Honkongo. Minėti politiniai įvykiai, įskaitant informacijos laisvei kylantį pavojų, pradėtą taikyti NSĮ, duomenų privatumo nuostatas ir sankcijas, taip pat daro neigiamą poveikį verslo aplinkai. Įmonėms didelį poveikį padarė griežti su COVID-19 susiję kelionių apribojimai. Tapo vis sunkiau vykdyti regionines operacijas regione ir (arba) plėtoti verslą su Kinija, taip pat reguliariai keliauti verslo reikalais. Taip pat tapo sudėtingiau įdarbinti darbuotojus Honkonge ir (arba) vykdyti įprastą verslo veiklą. Nuo turistų išleidžiamų lėšų priklausomos įmonės taip pat prarado pajamų šaltinį. 2021 m. daugumai atvykstančių keliautojų buvo nustatyti griežti kelionių apribojimai ir ilgas privalomo karantino viešbutyje laikotarpis. Užsieniečiams nerezidentams taip pat buvo iš esmės uždrausta atvykti į Honkongą. 2021 m. lapkričio mėn. buvo panaikintos kelios taikytos išimtys, be kita ko, daugumai diplomatų. Kelionių apribojimai taikomi toliau, kad būtų galima vėl atverti sienas su žemynine dalimi. Vis dėlto sienos liko uždarytos, o Honkongas buvo iš esmės atskirtas tiek nuo Kinijos, tiek nuo pasaulio. Vyriausybės parama ir fiskalinė padėtis

Vyriausybė toliau teikė paramą nuo pandemijos nukentėjusiai ekonomikai. 2021–2022 m. biudžete vienkartinėms paramos priemonėms buvo numatyta apie 81 mlrd. HKD (9 mlrd. EUR) – šiek tiek mažiau negu ankstesnių metų biudžete (122 mlrd. HKD). Pagal papildomus priemonių rinkinius, kurie taip pat buvo įgyvendinti, buvo numatyta 300 mlrd. HKD (33 mlrd. EUR, 11 proc. BVP). Buvo paskelbta apie tokias priemones kaip mažesni pelno ir darbo užmokesčio mokesčiai, tam tikrų verslo mokesčių netaikymas, valstybei priklausančio turto nuomos lengvatos ir įmonėms bei bedarbiams skirtos valstybės paskolų garantijų programos. Visiems gyventojams, neatsižvelgiant į jų finansinę padėtį, buvo išdalyti 5 000 HKD (555 EUR) vertės elektroniniai kuponai, skirti išlaidoms padengti. Numatoma, kad 2021–2022 finansiniais metais, kurie baigiasi 2022 m. kovo mėn., Honkongo biudžetas trečius metus iš eilės išliks deficitinis . Pirmuosius septynis mėnesius iki 2021 m. spalio mėn. deficitas siekė 112 mlrd. HDK (12,42 mlrd. EUR). Jis gerokai sumažėjo, nes ankstesniais finansiniais metais deficitas siekė 250 mlrd. HKD (maždaug 10 proc. BVP), tačiau, turint omenyje tai, kad miesto ekonomikai paprastai būdingas biudžeto perteklius (2019–2020 finansiniais metais deficitas atsirado pirmą kartą per 15 metų), padėtis tebėra neįprasta. Deficitas buvo daugiausia finansuojamas panaudojant didelius miesto fiskalinius rezervus , todėl nuo 2020 m. kovo mėn. iki 2021 m. spalio mėn. pabaigos rezervai sumažėjo nuo 1 160 mlrd. HKD iki 816 mlrd. HKD (90,49 mlrd. EUR). 2021–2022 m. biudžete vyriausybė prognozuoja, kad biudžeto deficitas neišnyks iki 2025 m. ar ilgiau, o rezervai 2025 m. gali sumažėti iki 775 mlrd. HKD (86 mlrd. EUR). Tai prilygtų apytiksliai 15 mėnesių dabartinio lygio išlaidų, t. y. 10 mėnesių mažiau negu 2018 m. 2021 m. nuo 0,1 proc. iki 0,13 proc. buvo padidinti žyminiai mokesčiai už akcijų perleidimą, taip pat padidinti pirmosios asmeninių automobilių registracijos ir asmeninių transporto priemonių registracijos liudijimų mokesčiai, taigi gauta papildomų pajamų. Kalbant apie išlaidas, visos valdžios sektoriaus išlaidos 2021–2022 m. biudžete buvo 10,3 proc. mažesnės negu ankstesniais metais. Prekybos politika 2021 m. Kambodžos atžvilgiu įsigaliojo laisvosios prekybos susitarimas (LPS) ir 2017 m. su ASEAN pasirašytas susitarimas dėl investicijų skatinimo ir apsaugos (angl. IPPA). Iki ataskaitinių metų pabaigos šis susitarimas visapusiškai galiojo 10 ASEAN narių atžvilgiu. Birželio mėn. įsigaliojo su Meksika sudarytas susitarimas dėl investicijų skatinimo ir apsaugos. Honkongas išreiškė susidomėjimą kuo greičiau prisijungti prie Regioninės išsamios ekonominės partnerystės (angl. RCEP). Gegužės mėn. Honkongas sustabdė savo Ekonomikos, prekybos ir kultūros biuro veiklą Taivane, nors Taivanas tapo antruoju pagal dydį prekybos partneriu. Vyriausybė paaiškino, kad toks sprendimas priimtas dėl Taivano kišimosi į Honkongo reikalus. Vyriausybės vadovė Carrie Lam neseniai pateiktame politiniame pranešime pasiūlė keletą YAR ekonomikos politikos krypčių, be kita ko, toliau stiprinti Honkongo vaidmenį finansų srityje. Honkongas siekė tapti tarptautiniu žaliojo finansavimo centru, taip pat, bendradarbiaujant su Guangdžou ateities sandorių birža, viena iš anglies dioksido rinkų. Į Honkongo talentų sąrašą bus įtraukti aplinkos, socialinio ir įmonių valdymo specialistai. Tai reiškia, kad aplinkos, socialinio ir įmonių valdymo specialistams pagal Kvalifikuotų migrantų priėmimo programą (angl. QMAS) bus sudarytos palankesnės imigracijos sąlygos. Regioninė integracija Vyriausybės vadovė Carrie Lam pristatė Šiaurės metropolio – 300 kvadratinių kilometrų teritorijos, kuri turėtų tapti „svarbiausia miesto dalimi“, – koncepciją. Tai turėtų palengvinti integraciją į Šendženo provinciją ir susisiekimą su Didesniuoju įlankos regionu. Šiaurės metropolyje apsigyvens apie 2,5 mln. gyventojų, o bendras darbo vietų skaičius nuo šiuo metu esančių 116 000 darbo vietų padidės iki 650 000, įskaitant 150 000 su inovacijomis ir technologijomis susijusių darbo vietų. Integracija į Didesnįjį įlankos regioną remiama įgyvendinant keletą iniciatyvų: 14-ąjį žemyninės Kinijos penkerių metų planą (apimantį Guangdongo, Honkongo ir Makao Didesnįjį įlankos regioną), Visapusiško Šendženo Čianhajaus ir Honkongo modernių paslaugų pramonės bendradarbiavimo zonos reformos stiprinimo ir šios zonos atvėrimo planą, ekonominės plėtros, grindžiamos vadinamąja dviguba apyvarta, t. y. vidaus vartojimo skatinimu ir orientavimusi į tarptautinę prekybą, strategiją ir iniciatyvą „Viena juosta, vienas kelias“. Pagrindiniai šių iniciatyvų tikslai yra inovacijos ir technologijų plėtra.

Vyriausybės vadovė Carrie Lam taip pat pasiūlė leisti, kad akcijos, kuriomis Vertybinių popierių susiejimo programoje prekiaujama per pietinę prekybos jungtį, būtų perskaičiuojamos Kinijos juaniais. Vyriausybė rėmė Honkongo vertybinių popierių biržą, kad kuriant su prekyba apyvartiniais taršos leidimais susijusius finansinius produktus būtų skatinamas bendradarbiavimas su Guangdžou ateities sandorių birža, ir įvertino galimybę Honkongą paversti regioniniu prekybos apyvartiniais taršos leidimais centru. Honkongas siekė toliau plėtoti tarpvalstybinę prekybą, sandorius sudarant ženminbi juaniais, ir ženminbi juaniais grindžiamus produktus nežemyninėje Kinijoje bei populiarinti tarpvalstybines finansines technologijas (FinTech). 2021 m. buvo priimti svarbūs aplinkos politikos dokumentai, pavyzdžiui, Atliekų srities veiksmų planas, Elektrinių transporto priemonių veiksmų gairės ir 2050 m. Klimato politikos veiksmų planas. Dėl klimato kaitos vyriausybės vadovė Carrie Lam paskelbė, kad Honkongas, kaip tarptautinis Kinijos miestas, vykdydamas bendrą Kinijos įsipareigojimą iki 2035 m. išmetamą anglies dioksido kiekį sumažins 50 proc., palyginti su 2005 m. lygiu, ir iki 2050 m. užtikrins anglies dioksido poveikio neutralumą. Per kitus 15–20 metų vyriausybė klimato kaitos sušvelninimo ir prisitaikymo prie jos priemonėms finansuoti skirs apie 27 mlrd. EUR. Vyriausybė įsteigė Kovos su klimato kaita ir anglies dioksido poveikio neutralumo tarnybą, o 2021 m. spalio mėn. buvo pristatytas klimato politikos veiksmų planas. 2021 m. gegužės mėn. buvo pradėta įgyvendinti žaliojo ir tvaraus finansavimo dotacijų programa, pagal kurią reikalavimus atitinkantiems obligacijų emitentams ir paskolų gavėjams teikiamos subsidijos. 2021 m. vyriausybės žaliųjų obligacijų programos viršutinė riba buvo padidinta du kartus iki 200 mlrd. HKD (22 mlrd. EUR), taip padedant vyriausybei skatinti vietos žaliųjų obligacijų rinką ir siekti miesto tikslo – užtikrinti anglies dioksido poveikio neutralumą. 2021 m. buvo pateikti trys papildomi vyriausybės žaliųjų obligacijų siūlymai: sausio mėn. – 2,5 mlrd. USD vertės, 2021 m. lapkričio mėn. – 1 mlrd. USD ir 1,75 mlrd. EUR vertės ir vėliau tą patį mėnesį – dar vienas 5 mlrd. RMB vertės siūlymas (po pirmosios 1 mlrd. USD vertės emisijos 2019 m.). III. Honkongo ir žemyninės Kinijos santykiai Centrinės vyriausybės vaidmuo tvarkant Honkongo politinius ir ekonominius reikalus tapo vis akivaizdesnis. Sausio 28 d., kai vyriausybės vadovė Carrie Lam Prezidentui Xi Jinpingui pristatė savo metinę ataskaitą, buvo viešai paskelbtas principas „Honkongą valdo patriotai“, kuris yra principo „viena šalis – dvi sistemos“ pagrindas. Antrus metus iš eilės Nacionalinis liaudies kongresas priėmė teisės aktus dėl Honkongo. Kovo 11 d. Nacionalinis liaudies kongresas priėmė Sprendimą dėl Ypatingojo Administracinio Regiono Honkongo rinkimų sistemos tobulinimo, kuris įsigaliojo nedelsiant. Šio sprendimo aiškinamajame dokumente nurodytos Honkongo rinkimų sistemos „spragos ir trūkumai“ ir juo siekiama užtikrinti, kad Honkongą valdytų „patriotai“. Sustiprintas Centrinės vyriausybės ryšių palaikymo tarnybos (CGLO) vaidmuo Honkonge. Jos direktorius aktyviau bendradarbiavo ir palaikė ryšius su Honkongo žmonėmis. Centrinės vyriausybės ryšių palaikymo tarnyba, kurioje įdarbinta 100 papildomų asmenų, darė vis didesnę įtaką Honkongo politikos formavimui ir įtakingiems jo politikams, todėl kyla abejonių, ar pavyks išlaikyti Honkongo aukšto lygio autonomiją. Honkongo politika buvo vis labiau derinama su žemyninės dalies politika. Honkongas buvo įtrauktas į KLR penkerių metų planą, daugiausia dėmesio skiriant integracijai į Didesnįjį įlankos regioną. Lapkričio mėn. Partijos 6-ojo plenumo pranešime Honkongas buvo pirmą kartą paminėtas rezoliucijoje dėl istorijos ir buvo patvirtintas principas „Honkongą valdo patriotai“. Žemyninė Kinija buvo pagrindinė Honkongo prekybos prekėmis partnerė – per pirmuosius dešimt 2021 m. mėnesių Honkongo eksportas į žemyninę Kiniją sudarė 60 proc. viso jo eksporto, o importas iš žemyninės Kinijos – 45 proc. viso jo importo. Savo ruožtu YAR buvo svarbus žemyninės dalies prekybos centras ir pirmuosius dešimt 2021 m. mėnesių buvo penktas pagal dydį Kinijos prekybos partneris. Kinijos Guangdongo provincija Honkongui ir toliau buvo svarbi laikinojo išvežimo perdirbti bazė. Svarbiausias Honkongo prekybos susitarimas buvo 2003 m. su žemynine dalimi sudarytas Glaudesnės ekonominės partnerystės susitarimas (angl. CEPA). Ataskaitiniais metais nepadaryta jokių esminių šio susitarimo pakeitimų. Honkongas taip pat ir toliau buvo pagrindinis žemyninės Kinijos lengvatinių mokesčių centras ir investicijų centras. 2020 m. pabaigoje žemyninė Kinija buvo didžiausias Honkongo tiesioginių užsienio investicijų (TUI) šalyje, išskyrus lengvatinių mokesčių centrus, šaltinis ir pirmoji Honkongo tiesioginių investicijų užsienyje paskirties vieta: žemyninės Kinijos TUI šalyje sudarė 27 proc. visų TUI šalyje, o Honkongo TUI žemyninėje Kinijoje – 47 proc. visų jo tiesioginių investicijų užsienyje . Savo ruožtu Honkongas ir toliau buvo pagrindinė žemyninės Kinijos TUI paskirties vieta ir pagrindinis TUI žemyninėje dalyje šaltinis: Kinijos TUI Honkonge ir Honkongo TUI žemyninėje dalyje sudarė daugiau kaip pusę visų TUI kiekviena kryptimi. Į Honkongo biržos sąrašus buvo įtraukta 1 350 žemyninės dalies bendrovių, sudarančių 80 proc. miesto bendros rinkos kapitalizacijos. Honkongo ir žemyninės Kinijos kapitalo rinkos sujungtos Vertybinių popierių susiejimo programa, kuria Honkongo vertybinių popierių birža sujungiama su jos partneriais Šanchajuje ir Šendžene, ir programa „Bond Connect“ – abipusio patekimo į obligacijų rinkas programa.

Honkongas sustiprino lengvatinio abipusio patekimo į žemyninės dalies kapitalo rinką galimybes. 2021 m. antrąjį pusmetį buvo pradėtos įgyvendinti dvi iniciatyvos: Didesniojo įlankos regiono turto valdymo jungties (WMC) ir programos „Bond Connect“ pietinės jungties. Jomis papildomi esami kanalai. 2021 m. rugsėjo mėn. centrinė vyriausybė paskelbė planą išplėsti ir dar labiau atverti Šendženo Čianhajaus ir Honkongo modernių paslaugų pramonės bendradarbiavimo zoną (Čianhajaus zoną) Šendžene. Ši zona buvo įkurta daugiau kaip prieš dešimtmetį ir joje veikė apie 11 500 Honkongo investicijų įmonių. Kiti numatyti veiksmai, susiję su Didesniuoju įlankos regionu, buvo: i) surengti įžanginį Didesniojo įlankos regiono teisininkų profesinį egzaminą, kurį išlaikiusiems kandidatams būtų išduodamas Didesniojo įlankos regiono teisininko praktikos pažymėjimas, kad jie Didesniajame įlankos regione galėtų teikti teisines paslaugas konkrečiose civilinėse ir komercinėse bylose (įskaitant bylinėjimąsi); ii) sukurti bendradarbiavimo likvidavimo procedūrų klausimais sistemą; iii) Honkongui atverti daugiau nacionaliniu lygmeniu įgyvendinamų mokslo ir technologijų programų ir iv) skatinti užtikrinti architektūros ir inžinerijos specialistų kvalifikacijų lygiavertiškumą. IV. 2021 m. ES ir Honkongo dvišaliai santykiai ir bendradarbiavimas Antrus metus iš eilės negalėjo vykti ES institucijų aukšto lygio vizitai. ES biuras dažnai rengė susitikimus su vyriausybės pareigūnais, įstatymų leidėjais, akademine bendruomene ir pilietine visuomene, nors tai buvo sudėtingiau negu ankstesniais metais. 2021 m. antrus metus iš eilės nevyko metinis ES ir Honkongo struktūrinis dialogas. 2021 m. ES įmonės sudarė didžiausią užsienio verslo bendruomenę Honkonge ir aplenkė Japoniją, JAV ir Jungtinę Karalystę. 2021 m. birželio mėn. Honkonge verslo veiklą vykdė mažiausiai 1 614 ES įmonių ir daugelis iš jų Honkonge buvo įsteigusios regionines būstines. ES įmonės veiklą vykdė įvairiuose sektoriuose, įskaitant finansinių ir verslo paslaugų, prekybos, logistikos, mažmeninės prekybos, maisto ir gėrimų bei statybos sektorius. Honkongo gyventojų surašymo ir statistikos departamento metinio užsienio įmonių tyrimo duomenimis , ES įmonių skaičius per pastaruosius dvejus metus šiek tiek padidėjo (0,7 proc.) ir pasiekė 1 614 įmonių. Vis dėlto į šį skaičių neįtrauktos ES įmonės, kurios nutraukė arba perkėlė tam tikrą veiklą ir (arba) darbuotojus, tačiau liko Honkonge. 2021 m. dvišalės prekybos prekėmis vertė siekė 30,5 mlrd. EUR, t. y. buvo 2,5 proc. didesnė negu 2020 m. ES prekių eksporto į Honkongą vertė siekė 23,5 mlrd. EUR, o importo iš Honkongo – 7 mlrd. EUR, taigi ES perteklius sudarė 16,5 mlrd. EUR . 2021 m. ES buvo trečia pagal dydį Honkongo prekybos prekėmis partnerė (po žemyninės Kinijos ir Taivano) . Honkongas ir toliau buvo viena iš svarbių žemyninės Kinijos ir ES prekybos platformų. 2020 m. ES dvišalės prekybos paslaugomis su Honkongu vertė siekė 27,2 mlrd. EUR (per metus sumažėjo 2,5 proc.) : ES importo iš Honkongo vertė siekė 9,8 mlrd. EUR, o ES eksporto į Honkongą – iš viso 17,4 mlrd. EUR. Taigi ES prekybos perteklius buvo 7,6 mlrd. EUR. Iš preliminarių 2021 m. duomenų matyti, kad per pirmuosius tris metų ketvirčius labai padidėjo dvišalės prekybos paslaugomis su Honkongu apimtis (per metus padidėjo 23,1 proc. iki 24,5 mlrd. EUR) . ES ir Honkongo abipusės investicijos sumažėjo beveik ketvirtadaliu, tačiau ir toliau buvo didelės: naujausiais duomenimis, Honkongo investicijos ES siekė 162 mlrd. EUR, o ES investicijos Honkonge – 128 mlrd. EUR. Kalbant apie ES ir Honkongo susitarimą dėl muitinių bendradarbiavimo ir savitarpio administracinės pagalbos ir Muitinės atliekamo intelektinės nuosavybės teisių vykdymo užtikrinimo veiksmų planą, numatytai veiklai įtakos turėjo COVID krizė. Honkongas tebebuvo antras pagal į ES importuojamų prekių, kuriomis pažeidžiamos intelektinės nuosavybės teisės, vertę kilmės šaltinis, nors tos prekės ir nebuvo pagamintos šiame mieste. Nepaisant kelių prašymų, 2021 m. Honkonge neįvyko susitikimai su Muitų ir akcizų departamento vadovais. Kalbant apie apmokestinimą, Elgesio kodekso grupė (COCG) užmezgė ryšius su jurisdikcijomis, kurios buvo pripažintos svarbiomis dėl atleidimo nuo pajamoms iš užsienio taikomų mokesčių, įskaitant Honkongą. Pradėjus dialogą ir pateikus informaciją, Honkongo buvo paprašyta įsipareigoti pakeisti savo Atleidimo nuo pajamoms iš užsienio taikomų mokesčių tvarką, nes buvo nustatyta, kad ji neatitinka reikalavimų. Valdžios institucijų taip pat buvo paprašyta šią reformą įgyvendinti iki 2022 m. pabaigos. Kalbant apie mokslinius tyrimus, mokslą ir inovacijas, 2021 m. Honkongo valdžios institucijos, siekdamos paremti programos „Horizontas 2020“ dalyvius iš YAR, paskelbė du kvietimus teikti paraiškas. ES ir Honkongas nagrinėjo galimybę įgyvendinant naują ES pavyzdinę programą „Europos horizontas“ išplėsti esamą bendradarbiavimo sistemą.